32001R1093
L 150/17
JURNALUL OFÍCIAL AL UNIUNII EUROPENE
REGULAMENTUL (CE) NR. 1093/2001 AL COMISIEI
din 1 iunie 2001
de modificare a Regulamentului (CE) nr. 245/2001 de stabilire a normelor de aplicare a Regulamentului (CE) nr. 1673/2000 al Consiliului privind organizarea comună a piețelor în sectorul inului și cânepei pentru fibre
COMISIA COMUNITĂȚILOR EUROPENE,
având în vedere Tratatul de instituire a Comunității Economice,
având în vedere Regulamentul (CE) nr. 1673/2000 al Consiliului din 27 iulie 2000 privind organizarea comună a piețelor în sectorul inului și cânepei pentru fibre (1), în special articolele 9 și 14,
întrucât:
(1)
Pentru a clarifica anumite dispoziții ale Regulamentului (CE) nr. 245/2001 al Comisiei (2) de stabilire a normelor de aplicare a Regulamentului (CE) nr. 1673/2000 al Consiliului, la textul regulamentului trebuie aduse anumite modificări.
(2)
Articolul 5 din Regulamentul (CE) nr. 1673/2000 prevede anumite dispoziții în scopul de a preveni perturbarea pieței cânepei pentru fibre de către recoltele ilegale de cânepă. În consecință, articolul prevede emiterea unei licențe pentru importul de cânepă și stabilirea unui sistem de control pentru cânepa neprelucrată și semințele de cânepă importate și restricționează, pentru importatorii autorizați, importul de semințe de cânepă pentru întrebuințări altele decât pentru semănat. În consecință, ar trebui prevăzută o licență standard de stabilire a respectării de către importurile de cânepă a condițiilor prevăzute. De asemenea, ar trebui prevăzută stabilirea de către statele membre în cauză a unui sistem de control al cânepei importate și a regimurilor de autorizare a importatorilor de semințe de cânepă pentru întrebuințări altele decât pentru semănat. De asemenea, ar trebui prevăzute dispoziții de reglementare a schimburilor cu astfel de semințe între statele membre.
(3)
Pentru a permite statelor membre și operatorilor să se adapteze noilor dispoziții privind importurile de cânepă, ar trebui prevăzută aplicarea acestora de la data de 1 noiembrie 2001. În consecință, măsurile de control în vigoare înainte de această dată trebuie să rămână aplicabile până la data de 31 octombrie 2001.
(4)
Măsurile prevăzute de prezentul regulament sunt conforme cu avizul Comitetului de gestionare a inului și cânepei,
ADOPTĂ PREZENTUL REGULAMENT:
Articolul 1
Regulamentul (CE) nr. 245/2001 se modifică după cum urmează:
1.
La articolul 6 alineatul (2) litera (e), după cuvântul „paie” se introduc cuvintele „și contracte de prelucrare”.
2.
Articolul 15 alineatul (1) litera (c) se înlocuiește cu următorul text:
„(c)
pentru fiecare an de comercializare, o declarație care rezumă cantitățile de fibră lungă de in, fibră scurtă de in și fibră de cânepă obținute din paie de origine comunitară, depozitate la sfârșitul perioadei în cauză.”
3.
Se adaugă următorul articol 17 a:
„Articolul 17 a
Cânepă importată
(1) Licența prevăzută la articolul 5 alineatul (2) primul paragraf din Regulamentul (CE) nr. 1673/2000 se elaborează în conformitate cu modelul din anexă. Certificatul se emite numai atunci când statului membru i s-a dovedit că toate condițiile prevăzute au fost îndeplinite.
Fără a aduce atingere alineatului (2), statele membre în cauză stabilesc condițiile care trebuie respectate de către cererea de licență și la emiterea și utilizarea licenței. Cu toate acestea, rubricile 1, 2, 4, 14, 15, 16, 17, 18, 20, 24 și 25 din formularul licenței trebuie completate.
Fiecare stat membru stabilește sistemul de control prevăzut la articolul 5 alineatul (2) al doilea paragraf din Regulamentul (CE) nr. 1673/2000.
(2) În scopul aplicării articolului 5 alineatul (2) a treia liniuță din Regulamentul (CE) nr. 1673/2000, statele membre în cauză stabilesc regimuri de autorizare a importatorilor de semințe de cânepă pentru întrebuințări altele decât pentru semănat. Aceste regimuri includ definiția condițiilor de autorizare, controalele și sancțiunile care se vor aplica în cazul unor nereguli.
În cazul importurilor de semințe de cânepă menționate la primul paragraf, licența menționată la alineatul (1) se emite numai în cazul în care importatorul autorizat își ia angajamentul că va prezenta autorităților competente, în intervalele de timp stabilite și în condițiile definite de statul membru, cu documente care atestă faptul că semințele de cânepă pentru care s-a eliberat licența au fost supuse, într-o perioadă de mai puțin de 12 luni de la data emiterii licenței, uneia dintre următoarele operațiuni:
-
au suferit un tratament în urma căruia au devenit inutilizabile pentru semănat;
-
au fost amestecate cu semințe, altele decât de cânepă, pentru hrana animalelor, procentul de semințe de cânepă fiind de maximum 15 % din amestec și, în cazuri excepționale, de maximum 25 %, la solicitarea însoțită de o justificare din partea importatorului autorizat;
-
au fost reexportate într-o țară necomunitară.
Cu toate acestea, în cazul în care o parte din semințele de cânepă pentru care s-a emis licența nu a fost supusă uneia dintre operațiunile prevăzute de paragraful anterior în intervalul de timp de 12 luni, la solicitarea importatorului autorizat, însoțită de justificare, statul membru poate să prelungească perioada de timp cu una sau două perioade de câte șase luni.
Atestările prevăzute la al doilea paragraf sunt elaborate de operatorii care au efectuat operațiunile și cuprind cel puțin informațiile următoare:
-
numele, adresa completă, statul membru și semnătura operatorului;
-
o descriere a operațiunii efectuate care să respecte condițiile prevăzute la al doilea paragraf și data la care a avut loc operațiunea;
-
cantitatea în kilograme de semințe care au fost supuse operațiunii respective.
(3) Pe baza unei analize a riscului, fiecare stat membru în cauză verifică corectitudinea atestărilor privind operațiunile menționate la alineatul (2) al doilea paragraf, desfășurate pe teritoriul său.
După caz, statul membru importator trimite statului membru în cauză copii ale atestărilor privind operațiunile desfășurate pe teritoriul celui din urmă și depuse de importatorii autorizați. Atunci când se descoperă nereguli în timpul controalelor prevăzute la primul paragraf, statul membru în cauză informează autoritatea competentă din statul membru importator.
(4) Statele membre comunică Comisiei dispozițiile adoptate pentru aplicarea alineatelor (1) și (2).
Anual, până la data de 31 ianuarie, statele membre comunică Comisiei sancțiunile impuse sau măsurile adoptate în urma neregulilor constatate în anul de comercializare anterior.
Statele membre trimit Comisiei, care le va înainta celorlalte state membre, numele și adresele autorităților responsabile cu emiterea licențelor și cu controalele prevăzute de prezentul articol.”
4.
Al treilea paragraf din articolul 19 se înlocuiește cu următorul text:
„Regulamentele (CEE) nr. 1523/71, (CEE) nr. 1164/89, (CEE) nr. 1784/93 și (CE) nr. 425/1999 continuă să se aplice pentru anii de comercializare 1998/99, 19999/2000 și 2000/01.”
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Comunităților Europene.
Se aplică din anul de comercializare 2001/02. Cu toate acestea, articolul 1 alineatul (3) se aplică de la data de 1 noiembrie 2001, iar măsurile naționale de control în vigoare la data de 30 iunie 2001 se aplică importurilor de cânepă efectuate până la data de 31 octombrie 2001.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 1 iunie 2001.